**Štatút Žiackej školskej rady**

**Preambula**

V zmysle ustanovenia §26 zákona Národnej rady Slovenskej republiky č. 596/2003 Z. z. o štátnej správe a samospráve a o zmene a doplnení niektorých zákonov v znení neskorších predpisov sa vydáva tento štatút Žiackej školskej rady.

***My, žiaci ZŠ sv. Cyrila a Metoda na Bernolákovej ulici č.18 v Košiciach, v zmysle demokracie, ľudských práv a práv dieťaťa, vychádzajúc z prirodzeného práva žiaka na kvalitné vzdelávanie a rešpektujúc právo učiteľov mať žiakov s dobrými ľudskými vlastnosťami týmto sľubujeme, že sa budeme usilovať o uplatnenie spolupráce medzi žiakmi a pedagógmi, o rozvoj duchovného života, kultúry, ochranu životného prostredia, zviditeľnenie našej školy a jej dobrého mena prostredníctvom Žiackej školskej rady a budeme rešpektovať jej prácu a uznesenia.***

**ČLÁNOK I.**

**Základné ustanovenie**

1. Žiacka školská rada pri ZŠ sv. Cyrila a Metoda, Bernolákova 18, Košice.

2. Žiacka školská rada je samosprávna skupina žiakov 5. – 9. ročníka, ktorá zastupuje žiakov školy vo vzťahu k riaditeľovi a vedeniu školy.

**ČLÁNOK II.**

**Pôsobnosť a poslanie Žiackej školskej rady**

1. Žiacka školská rada je ustanovená podľa §26 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov.

2. Žiacka školská rada je iniciatívnym a poradným samosprávnym orgánom, ktorý sa vyjadruje k otázkam výchovy a vzdelávania.

**ČLÁNOK III.**

**Činnosť Žiackej školskej rady**

1. Žiacka školská rada sa vyjadruje ku všetkým závažným skutočnostiam, ktoré sa vzťahujú k práci školy, vyjadruje sa k návrhom a opatreniam školy v oblasti výchovy a vzdelávania a podáva návrhy na mimoškolské činnosti a podujatia, ktoré zároveň organizuje.

2. Žiacka školská rada rieši problémy a sťažnosti žiakov s vedením školy. Zastupuje žiakov vo vzťahu k riaditeľovi a k vedeniu školy, predkladá im svoje stanoviská a návrhy, zastupuje žiakov aj navonok.

3. Žiacka školská rada prijíma, konzultuje a iniciuje návrhy na zveľadenie priestorov školy.

4. Žiacka školská rada iniciuje školskú záujmovú činnosť.

5. Žiacka školská rada sa podieľa na tvorbe a dodržiavaní školského poriadku.

6. Žiacka školská rada volí a odvoláva zástupcov žiakov do rady školy.

7. Žiacka školská rada je schopná uznášať sa, ak je na jej zasadnutí prítomná nadpolovičná väčšina všetkých členov. Na jej platné uznesenie je potrebný súhlas nadpolovičnej väčšiny prítomných členov Žiackej školskej rady. Na platné uznesenie Žiackej školskej rady vo veci voľby a odvolania zástupcu žiakov do rady školy je potrebný súhlas nadpolovičnej väčšiny všetkých členov Žiackej školskej rady.

**ČLÁNOK IV.**

**Zloženie Žiackej školskej rady a spôsob voľby jej členov**

1. Žiacka školská rada má 9 členov.

2. Členmi žiackej školskej rady sú zastupovaní všetci žiaci školy.

3. V každej triede 5. – 9. ročníka sa zvolí jeden zástupca tajným hlasovaním na jeden školský rok.

4. Zo zástupcov tried sa v celoškolských voľbách tajným hlasovaním zvolí určený počet členov Žiackej školskej rady.

5. Členovia Žiackej školskej rady si spomedzi seba zvolia predsedu a podpredsedu tajným hlasovaním.

6. Z každej voľby sa robí zápisnica.

7. Predsedom Žiackej školskej rady sa stáva žiak, ktorý v tajnom hlasovaní získa najväčší počet hlasov a zároveň sa stáva členom rady školy.

8. Ak zanikne členstvo v Žiackej školskej rade napríklad ukončením štúdia alebo odvolaním, členmi Žiackej školskej rady sa stanú žiaci podľa počtu získaných hlasov vo voľbách do Žiackej školskej rady.

9.  Zástupcu/ov pedagogického zboru do Žiackej školskej rady určuje riaditeľ školy.

10. Čestným členom predsedníctva Žiackej školskej rady je riaditeľ školy.

11. Zástupcovia pedagogického zboru, ktorí sú členmi Žiackej školskej rady, majú pri hlasovaní iba poradný hlas.

12. V prípade rovnosti hlasov má predseda právo dvoch hlasov.

13. Žiacka školská rada zasadá 1-krát za mesiac, prípadne častejšie podľa potreby. Termín si určia členovia na svojom prvom zasadnutí.

14. Zasadnutia  sú v zásade verejné. Pripravuje, zvoláva a riadi ich predseda, ktorý vedie i rokovanie. Predseda Žiackej školskej rady môže poveriť vedením zasadnutia ktoréhokoľvek člena Žiackej školskej rady.

15. Predseda Žiackej školskej rady má právo zvolať aj mimoriadne zasadnutie na návrh ktoréhokoľvek člena, pokiaľ uzná, že problém sa musí riešiť okamžite.

**ČLÁNOK V.**

**Práva a povinnosti člena Žiackej školskej rady**

1. Člen Žiackej školskej rady má právo:

1. voliť a byť volený,
2. navrhovať kandidátov na funkciu predsedu žiackej školskej rady,
3. byť informovaný o všetkých skutočnostiach, ktoré sú predmetom rokovania Žiackej školskej rady a slobodne sa k nim vyjadrovať,
4. hlasovať ku všetkým uzneseniam Žiackej školskej rady,
5. predkladať na rokovanie Žiackej školskej rady vlastné námety, prípadne materiály.

2. Člen Žiackej školskej rady je povinný sa zúčastňovať na jej zasadnutí. Neospravedlnená účasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena Žiackej školskej rady podľa tohto štatútu.

3. Člen Žiackej školskej rady je povinný  dbať na kultúru prejavu reči, počúvať diskutujúceho, nezosmiešňovať, používať spisovné slová vo svojich vystúpeniach.

4. Člen Žiackej školskej rady je povinný zabezpečiť ochranu osobných údajov chránených všeobecne záväznými právnymi predpismi.

5. Z každého zasadnutia žiackej školskej rady sa vyhotoví zápisnica a priloží sa k nej prezenčná listina účastníkov zasadnutia.

**ČLÁNOK VI.**

**Povinnosti predsedu Žiackej školskej rady**

1. Predseda Žiackej školskej rady je štatutárnym orgánom, ktorý riadi činnosť Žiackej školskej rady a koná v jej mene.

2. Predseda Žiackej školskej rady zvoláva, pripravuje a riadi zasadnutia školskej rady.

3. Predseda Žiackej školskej rady má právo:

1. požadovať vysvetlenie k absencii členov Žiackej školskej rady na zasadnutiach,
2. byť informovaný o činnosti členov Žiackej školskej rady poverených vykonaním zverenej úlohy,
3. rozdeľovať úlohy.

4. Predseda Žiackej školskej rady dohliada na plnenie uznesení a informuje členov Žiackej školskej rady.

5. Ak predseda zo závažných dôvodov nemôže vykonávať svoje práva a povinnosti v zmysle tohto štatútu, prechádzajú tieto práva a povinnosti na podpredsedu.

**ČLÁNOK VII.**

**Hospodárenie Žiackej školskej rady**

1. Žiacka školská rada zabezpečuje svoju činnosť z prostriedkov rozpočtu školy na tento účel určených v súlade s osobitými predpismi a po schválení riaditeľom školy.

2. Žiacka školská rada nemá vlastný majetok.

**ČLÁNOK VIII.**

**Zasadnutia Žiackej školskej rady**

1. Žiacka školská rada zasadá v určený deň raz mesačne, ak nie je stanovené inak.

**ČLÁNOK IX.**

Tento štatút bol prerokovaný a schválený na zasadnutí Žiackej školskej rady.